**Тұрақты комиссияның 2023 жылғы 04**

**мамырдағы қаулысы**

**«Astana» ӘКК» АҚ және оның еншілес**

**ұйымдары жұмысының тиімділігі**

Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы (бұдан әрі - Тұрақты комиссия) «Astana» ӘКК» АҚ және оның еншілес ұйымдары жұмысының тиімділігі туралы ақпаратты тыңдап және талқылай отырып, мыналарды атап өтеді.

«Astana» ӘКК» АҚ (бұдан әрі – Қоғам) және оның еншілес ұйымдарының қызметі мынадай негізгі бағыттар бойынша жүзеге асырылады: тұрақтандыру қорын қалыптастыру, инвестициялық жобаларды іске асыру, меншікті және коммуналдық мүлікті басқару, «1000 орын - Көше саудасы» бағдарламасын іске асыру.

2022 жылы қаланың коммуналдық меншігіне 9 ұйым берілді: «Астана Innovations» АҚ, «Астана-Зеленстрой» ЖШС, «Астана Орманы» ЖШС, «Астана-Тазалық» ЖШС, «Астана - Арнайы қызмет көрсету бюросы» ЖШС, «Астана-Теплотранзит» АҚ, «Астана-Энергия» АҚ, «Астана - Аймақтық Электр желілік компания» АҚ және «Астанаэнергосервис» АҚ.

Қазіргі уақытта Қоғамның корпоративтік құрылымына жергілікті атқарушы органның жарғылық капиталда 100% қатысуымен 2 ұйым кіреді: «SPK Astana Development» ЖШС және «Нұр-Сұлтан қаласын дамыту жобаларын сараптау және үйлестіру орталығы» ЖШС, оларды да коммуналдық меншікке және бәсекелестік ортаға беру жоспарлануда.

Әлеуметтік маңызы бар азық-түлік тауарларының бағасын тұрақтандыру жөніндегі қызмет шеңберінде 2020-2022 жылдар кезеңінен бастап кәсіпкерлік субъектілеріне 31 қарыз берілді, 19 атау бойынша әлеуметтік маңызы бар азық-түлік өнімдерінің бағасы бекітілді.

Қоғам 217 инвестициялық жобаны іске асыруда, оның ішінде тұрғын үй құрылысы бойынша 124 жоба және бизнес құрылысы бойынша 93 жоба.

 «1000 орын - Көше саудасы» бағдарламасын іске асыру шеңберінде Қоғамның жанынан микроқаржы ұйымын ашу арқылы халықтың әлеуметтік осал топтарын қолдау мәселесі қаралуда, бұл ретте павильон кепілімен төмен пайыздық мөлшерлемелер (3-6%) бойынша қарыз берілетін болады, бұл жергілікті бюджетке түсетін жүктемені азайтуға және отбасылық бизнесті дамытуға ықпал етеді деп күтілуде.

 Сонымен қатар, Астана қаласы мәслихатының депутаттары (бұдан әрі – Мәслихат депутаттары) Қоғам жұмысының тиімділігі мен «Астана қаласының Инвестициялар және кәсіпкерлікті дамыту басқармасы» ММ тарапынан бақылауды жүзеге асыру тиісті деңгейде емес екенін атап өтті.

 Қоғамның нашар жұмысы инвестициялық мүмкіндіктерді іздеуде, кәсіпкерлік ортаны дамытуда және жаңа жұмыс орындарын құруда байқалады.

 Астана қаласы бойынша Тексеру комиссиясының 04.04.2023 ж. № 2-Қ қаулысымен бекітілген Аудиторлық қорытындыдан көрініп тұрғандай, тұрғын үй салуға арналған инвестициялық жобалар шеңберінде алынған жылжымайтын мүлікті Қоғам жалға беру немесе сату үшін пайдаланады. Қоғамның инвестициялық жобаларды іске асырудағы рөлі атқарушы орган мен әлеуетті инвестор арасындағы делдалдықпен ғана шектелген. Бизнес құруға инвестициялық жобаларды іске асыру үшін жер учаскелерін бөлу барлық жағдайда дерлік Қоғам қызметінің қағидаттарына сәйкес келмейді, өйткені бұл жобалар дамыған бәсекелестігі бар нарықтарда іске асырылды, ал Қоғам жеке сектордан бос немесе жеткілікті түрде бос кеңістікте тиімді жұмыс істеуі және бизнестің дамуын ынталандыруы, онымен бәсекелеспей, оның өсуіне жағдай жасауы тиіс.

Сондай-ақ, Мәслихат депутаттары «1000 орын - Көше саудасы» бағдарламасын (бұдан әрі - Бағдарлама) іске асырудың тиімсіздігіне қатысты тағы да өз ескертулерін айтты. Бастапқыда кәсіпкерлерге берілген 200-ден астам жер учаскелері белгіленген мақсатына сай пайдаланылмайды. Павильондарды жалға алушылар қайта қосалқы жалға тапсырады және нәтижесінде олар су, санитарлық тораптары жоқ тамақтану объектілері үшін пайдаланылады, осылайша антисанитарияға жол беріледі. Павильондар дүкендер желісі дамымаған аудандарда емес, дүкен көп жерлерде ұсынылған және бұл ретте олар бір-біріне жақын орнатылған, бұл елорданың эстетикалық келбетін бұзады. Жалпы, Бағдарлама бойынша жер учаскелерін бөлу бойынша қалыптасқан жағдай тиісті мемлекеттік органдар тарапынан бақылаудың жоқтығын көрсетеді.

 Астана қаласы бойынша әлеуметтік маңызы бар азық-түлік тауарларына бағаны тұрақтандыру тетіктерін іске асыру кезінде Қоғам қарыз алушылар - Сауда орталықтарының реттелетін тауарларға бағаны тұрақтандыру жөніндегі міндеттемелерді орындамау фактілері орын алған жағдайларда да қарыз мерзімдерін ұзартуға жол береді. Осы уақытқа дейін Қоғам жеке инвестициялар есебінен көтерме-тарату орталықтарын салу бойынша жұмыс жүргізбеді және шаралар қабылдамады, елорда мәслихаты мен әкімдігіне тиісті ұсыныстар енгізбеді.

Айта кету керек, Қоғам жүзеге асыратын қызмет елорданың әлеуметтік-экономикалық дамуына тиімді әсер етуі тиіс. Алайда, қазіргі уақытта ол Қоғамның құрылтай, стратегиялық және жоспарлы құжаттарында анықталған мақсаттарға, міндеттерге және қағидаттарға сәйкес келмей отыр.

 Жоғарыда айтылғандардың негізінде, «Қазақстан Республикасындағы жергілікті мемлекеттік басқару және өзін-өзі басқару туралы» Қазақстан Республикасы Заңының нормаларына сәйкес Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясы **ҚАУЛЫ ЕТТІ**:

 1. «Astana» ӘКК» АҚ және оның еншілес ұйымдары жұмысының тиімділігі туралы» ақпарат назарға алынсын.

 2. «Астана қаласының Инвестициялар және кәсіпкерлікті дамыту басқармасы» ММ:

 Қоғамның жұмысына, оның ішінде оның мақсаттарына, міндеттері мен қағидаттарына сәйкес келетін қызметті жүзеге асыру бойынша шаралар қабылдау және тиісті бақылауды қамтамасыз ету;

 жазғы алаңдарды, қоғамдық тамақтандыру объектілерін, қызмет көрсету саласы объектілерін орнату ережелерін әзірлеу;

 әлеуметтік маңызы бар азық-түлік тауарларына рұқсат етілген шекті бөлшек сауда бағасының мөлшерінен асып кетуіне жол бермеу бойынша бақылауды қамтамасыз ету ұсынылсын.

 3. «Астана қаласының Инвестициялар және кәсіпкерлікті дамыту басқармасы» ММ және «Astana» ӘКК» АҚ:

 инвестициялық жобалар шеңберінде алынған жылжымайтын мүлік объектілерінің тиімді пайдаланылуын қамтамасыз ету;

 мемлекеттік аудит белгілеген бұзушылықтарды жою, оның ішінде «Astana» ӘКК» АҚ Даму стратегиясына, Мүліктік жалдау ережесіне, Активтерді сату ережесіне, Мониторингті жүзеге асыру регламентіне өзгерістер енгізу ұсынылсын.

 4. «Қалалық орта сапасы және бақылау басқармасы» ММ, «Астана қаласының Сәулет, қала құрылысы және жер қатынастары басқармасы» ММ, «Астана қаласының Инвестициялар және кәсіпкерлікті дамыту басқармасы» ММ, «Астана қаласының Цифрландыру және мемлекеттік қызмет басқармасы» ММ және «Astana» ӘКК» АҚ:

 «1000 орын - Көше саудасы» бағдарламасы бойынша берілген жер учаскелерін нысаналы мақсатқа сай емес пайдалану бойынша бақылауды және шаралар қабылдауды қамтамасыз ету;

 павильондар заңсыз орнатылған, тиісті бағдарлама шеңберінде заңдастыруға жататын өз бетінше иеленіп алынған жер учаскелерінің тізбесін қалыптастыру;

 жер учаскелерін беру және павильондарды магистральды көшелерден орамішілік және аулалық аумақтарға көшіру жөніндегі мәселені қарау ұсынылсын.

 5. Қалалық мәслихатқа осы қаулыны орындау бойынша қабылданған шаралар туралы ақпарат бір ай мерзімде берілсін.

 6. Осы қаулының орындалуын бақылау Астана қаласы мәслихатының бюджет, экономика, өнеркәсіп және кәсіпкерлік мәселелері жөніндегі тұрақты комиссиясына жүктелсін.

**Астана қаласы мәслихатының**

**бюджет, экономика, өнеркәсіп және**

**кәсіпкерлік мәселелері жөніндегі**

**тұрақты комиссиясы**

**төрағасының орынбасары Н. Көпешов**